جەلیل قەیسی

جەلیل قەیسی (کەرکووک، ١٩٣٧ – تورکیا، ٢٠٠٦) کورتە چیرۆکنووس و شانۆنامەنووسی عێراقییە. ئەندامی گرووپی ئەدەبی کەرکووک بووە.
 ژیاننامە 
جەلیل قەیسی لە کەرکووک لەدایکبووە، باوکی عەرەبێکی ھۆزی کەروییە کە لە لادێی ناحیەی جەلەولا و دایکیشی کوردێکی ھۆزی زەنگەنە بوو. تا تەمەنی ھەشت ساڵی ھیچ زمانێکی جگە لە کوردی نەزانیوە، و زمانی تورکمانی لەو گەڕەکەی تێیدا گەورە بووە فێر بووە.

دوای قۆناغی سەرەتایی وازی لە خوێندن ھێنا لە پێناو کارکردندا، و حەز و خولیای بۆ سینەما وای لێکرد گەشت بکات بۆ ویلایەتە یەکگرتووەکانی ئەمریکا بە خەونی کارکردن لە ھۆلیوود، بەڵام لە ھەوڵەکەیدا سەرکەوتوو نەبوو، بۆیە دوای نزیکەی ساڵێک گەڕایەوە بۆ کەرکووک، و تا کۆتایی تەمەنی ھەر لەوێ ژیا.

لە دوای کودەتای شوباتی ١٩٦٣، قەیسی ڕووبەڕووی گرتن و ئەشکەنجەدان و دەرکردن لە کار بووەوە، بەڵام زۆری نەخایاند لە ساڵی ١٩٦٨دا گەڕێنرایەوە سەر کارەکەی، بەڵام ھەر زوو لەسەر داوای خۆی خانەنشین بوو بۆ ئەوەی خۆی بۆ نووسین تەرخان بکات.

قەیسی یەکێک بوو لە ئەندامانی گرووپی ئەدەبیی کەرکووک، کە لە شەستەکانی سەدەی بیستەمدا لە کەرکووک دامەزرا، و ڕۆڵێکی بەرچاوی ھەبوو لە دەستپێکردنی نوێگەریی شیعری و چیرۆکی عێراقی و عەرەبی لە نیوەی دووەمی شەستەکانی سەدەی بیستەمەوە. ئەم گرووپە ئەدیبانی کورد و تورکمان و عەرەب و کلد و ئاشووری لەخۆگرتبوو، و لە ئەندامەکانی فازڵ عەزاوی، سەرگۆن پۆڵس، یووسف حەیدەری، زووھدی داوودی، محێدین زەنگەنە، موئەیەد ڕاوی، یووسف سەعید، ئەنوەر مەحموود سامی، سەلاح فایەق و جان دەمۆ بوون.https://web.archive.org/web/20160815163224/http://www.sotakhr.com/2006/index.php?id=1043https://web.archive.org/web/20170613180348/http://www.mesopot.com/old/adad5/76.htm

 سەرچاوەکان